Vezi, Negruțiule, după ce că ești prost, ești și un mațe-fripte. Poți să muncești ca boul mult și bine că tot n-o să pricepi tu cum e cu solidaritatea noastră de stânga: între noi, cei bogați, și poporul consumator este o legătură indestructibilă.

Negruțiule, ești prost! Ți-am spus-o de când te-ai dus prima oară să stai la rând să-ți plătești taxele. Ți-am repetat-o când completai rectificativă după rectificativă, când făceai primele cereri de îndreptare a erorii, când te rugai ca milogul de Fiscul nostru să-ți ia banii mai repede, fără durere. Mă uitam la tine cu silă cum te târai ca un vierme lună de lună să-ți plătești ratele la bancă.

Ești un prost și un închipuit și-o să mori la bloc. Pentru tine nu mai există scăpare. Pentru tine nu merită să-și dea cineva silința să facă scheme de facilități. Tu ești bun doar de plată, fraiere.

Tu ne plătești salariul, benzina, vacanțele și gențile amantelor noastre. Tu ne plătești șoferii, badigarzii și secretarele. Tu și mulți alți proști ca tine ne plătiți extravaganțele și închipuirile noastre îmbrăcate „în măsuri economice și sociale de stânga-dreapta”.

Tu n-o să înțelegi în ruptul capului subtilitatea și oportunitatea unor politici economice în care și-au dat concursul nu doar experți de la noi din Guvern, dar chiar și specialiști de la Banca Națională și FMI. Tu nu înțelegi că, dacă înjumătățești ratele la bancă unui grup de 1 milion de români care câștigă până în 1600 de lei, stimulezi de fapt consumul și economia și prin asta îți faci în realitate un bine ție, obtuzule. Tu o ții una și bună, ca un încuiat ce ești: că de ce să consume tot ăia care nu-și plătesc datoriile? Că de ce au dat năvală la credite doar cu buletinul când știau că nu pot plăti pentru plasmele, frigiderele și home-cinema-urile pe care le cărau din Flanco și Domo? Că de ce s-au întins mai mult decât le ținea plapuma? Că de ce cei corecți trebuie să plătească oalele sparte de alții? Că de ce trebuie să achiți tu ce consumă alții și nu poate fiecare să-și plătească propria factură? Că de ce îi scutim noi de datorii doar pe unii? De ce, de ce, de ce?… Păi ca să se mire proștii.

Vezi, Negruțiule, după ce că ești prost, ești și un mațe-fripte. Poți să muncești ca boul mult și bine că tot n-o să pricepi tu cum e cu solidaritatea noastră de stânga: între noi, cei bogați, și poporul consumator este o legătură indestructibilă – Noi îi dăm electo-rate, el ne dă ce vrem.

Hai, marș la muncă, tristule, și nu uita ca la ieșire să ne plătești consumația. La lăutari o să dăm noi în campania electorală, stai fără grijă.

EXISTĂ VREO SOLUȚIE PENTRU PLĂTITORII DE TAXE? PENTRU COMENTARII VĂ AȘTEPT PE PAGINA MEA DE FACEBOOK